सूर्यसिद्धान्तः/अध्यायः ८
प्रोच्यन्ते लिप्तिका भानां स्वभोगो +अथ दशाहतः ।	
भवन्त्यतीतधिष्ण्यानां भोगलिप्तायुता ध्रुवाः ।।	८.०१ ।। 
अष्टार्णवाः शून्यकृताः पञ्चषष्टिर्नगेषवः ।	
अष्टार्था अब्धयो +अष्टागा अङ्गागा मनवस्तथा ।।	८.०२ ।। 
कृतेषवो युगरसाः शून्यवाणा वियद्रसाः ।	
खवेदाः सागरनगा गजागाः सागरर्तवः ।।	८.०३ ।। 
मनवो +अथ रसा वेदा वैश्वं आप्यार्धभोगगम् ।	
आप्यस्यैवाभिजित्प्रान्ते वैश्वान्ते श्रवणस्थितिः ।	८.०४ ।। 
त्रिचतुः पादयोः सन्धौ श्रविष्ठा श्रवणस्य तु ।	
स्वभोगतो वियन्नागाः षट्कृतिर्यमलाश्विनः ।।	८.०५ ।। 
रन्ध्राद्रयः क्रमादेषां विक्षेपाः स्वादपक्रमात् ।	
दिङ्मासविषयाः सौम्ये याम्ये पञ्च दिशो नव ।।	८.०६ ।। 
सौम्ये रसाः खं याम्ये +अगाः सौम्ये खार्कास्त्रयोदश ।	
दक्षिणे रुद्रयमलाः सप्तत्रिंशदथोत्तरे ।।	८.०७ ।। 
याम्य +अध्यर्धत्रिककृता नव सार्धशरेषवः ।	
उत्तरस्यां तथा षष्टिस्त्रिंशत्षट्त्रिंशदेव हि ।।	८.०८ ।। 
दक्षिणे त्वर्धभागस्तु चतुर्विंशतिरुत्तरे ।	
भागाः षड्विंशतिः खं च दास्रादीनां यथाक्रमम् ।।	८.०९ ।। 
अशीतिभागैर्याम्यायां अगस्त्यो मिथुनान्तगः ।	
विंशे च मिथुनस्यांशे मृगव्याधो व्यवस्थितः ।।	८.१० ।। 
विक्षेपो दक्षिणे भागैः खार्णवैः स्वादपक्रमात् ।	
हुतभुग्ब्रह्महृदयौ वृषे द्वाविंशभागगौ ।।	८.११ ।। 
अष्टाभिस्त्रिंशता चैव विक्षिप्तावुत्तरेण तौ ।	
गोलं लब्ध्वा परीक्षेत विक्षेपं ध्रुवकं स्फुटम् ।।	८.१२ ।। 
वृषे सप्तदशे भागे यस्य याम्यो +अंशकद्वयात् ।	
विक्षेपो +अभ्यधिको भिन्द्याद्रोहिण्याः शकतं तु सः ।।	८.१३ ।। 
ग्रहवद्द्युनिशे भानां कुर्याद्दृक्कर्म पूर्ववत् ।	
ग्रहमेलकवच्छेषं ग्रहभुक्त्या दिनानि च ।।	८.१४ ।। 
एष्यो हीने गृहे योगो ध्रुवकादधिके ततः ।	
विपर्ययाद्वक्रगते ग्रहे ज्ञेयः समागमः ।।	८.१५ ।। 
फाल्गुन्योर्भाद्रपदयोस्तथैवाषाढयोर्द्वयोः ।	
विशाखाश्विनिसौम्यानां योगतारोत्तरा स्मृता ।।	८.१६ ।। 
पश्चिमोत्तरताराया द्वितीया पश्चिमे स्थिता ।	
हस्तस्य योगतारा सा श्रविष्ठायाश्च पश्चिमा ।।	८.१७ ।। 
ज्येष्ठाश्रवणमैत्राणां बार्हस्पत्यस्य मध्यमा ।	
भरण्याग्नेयपित्र्याणां रेवत्याश्चैव दक्षिणा ।।	८.१८ ।। 
रोहिण्यादित्यमूलानां प्राची सार्पस्य चैव हि ।	
यथा प्रत्यवशेषाणां स्थूला स्याद्योगतारका ।।	८.१९ ।। 
पूर्वस्यां ब्रह्महृदयादंशकैः पञ्चभिः स्थितः ।	
प्रजापतिर्वृषान्ते +असौ सौम्ये +अष्टत्रिंशदंशकैः ।।	८.२० ।। 
अपांवत्सस्तु चित्राया उत्तरे +अंशैस्तु पञ्चभिः ।	
बृहत्किञ्चिदतो भागैरापः षड्भिस्तथोत्तरे ।।	८.२१ ।।